יפית אסולין
יפית אסולין כאירית רחמים, מתוך "נבחרת ישראל בטלוויזיה", ערוץ 10
יפית אסולין כאופירה אסייג, מתוך "נבחרת ישראל בטלוויזיה"
יפית אסולין כפיורלה בהצגה "קוויאר ועדשים", תיאטרון הבימה
**יפית אסולין** (נולדה ב-8 במאי 1980) היא שחקנית וקומיקאית ישראלית.

ביוגרפיה
--------

יפית אסולין נולדה וגדלה ביפו למאיר ודליה אסולין. אביה עובד התעשייה האווירית ואמה עקרת בית. יפית היא הבת האמצעית ולה אח ואחות.

אסולין התוודעה לתיאטרון בהיותה בת שש עשרה, כשהתקבלה לקבוצת "הקאמרי הצעיר", שם גם התגבש בה הרצון להיות שחקנית. היא סיימה תיכון בהצטיינות במגמות ביולוגיה ואמנות. בצה"ל שירתה כצפ"טית בחיל הקשר. עם שחרורה מהצבא נסעה לטיול של חמישה חודשים ביפן ולמדה את מחול ה"בוטו" בסטודיו של קאוזו אונו. עם שובה לישראל החלה לימודי משחק בבית הספר למשחק של סמינר הקיבוצים (2001–2004). בשנה השלישית ללימודיה הועלתה ההצגה המקורית "המדריך לחיים הטובים", שנוצרה דרך אימפרוביזציות עם השחקנים בבימוי יעלי רונן, ועוד טרם סיום הלימודים הופיעה עם ההצגה בתיאטראות הבימה ובאר שבע. ההצגה הצליחה מאוד בקרב המבקרים והקהל ורצה כחמש שנים. בהצגה שיחקה אסולין תפקיד קומי של רוית שטיגליץ, מעין "קלולס" שזקוקה לאהבה ומנסה להיות מי שהיא לא. כעבור שנה עבדה שוב עם יעל רונן ועם אותה קבוצה על "איזבלה" בתיאטרון באר-שבע, שם גילמה את איזבלה. ההצגה הייתה מועמדת לפרס התיאטרון הישראלי ל"קומדיית השנה" 2005. באותה השנה בוימה גם על ידי נולה צ'לטון בהצגה "חורף בקלנדיה" בתיאטרון הערבי-עברי.

בנובמבר 2006 נכנסה אסולין כמחליפה בתפקיד קומי מרכזי בהצגה "חתונה מושלמת" בבימויו של מוני מושונוב בתיאטרון הבימה. היא גילמה את ג'ולי, חדרנית פשוטה ולא חכמה במיוחד שנקלעת לתסבוכת בגידות, אך בפשטותה מבינה את החיים טוב יותר מכולם והיא זו שלבסוף "מסדרת את העניינים". ההצגה הייתה הצלחה ואסולין הופיעה ברוב ההצגות לצד יובל סגל, נתי רביץ, אסנת פישמן וריקי בליך. מאז משחקת אסולין בהבימה בשלל הצגות: בקומדיות ובהן "הזוג המוזר" לצד אלי יצפאן ויעקב כהן, "נודניק" לצד דב נבון, ובדרמות כ"כתם לידה" ו"מישהו ימות בסוף", בה גם הייתה שותפה לתהליך היצירה דרך אימפרוביזציות.
אסולין משחקת ב"מונוגמיה" בבימוי רמי הויברגר, שם היא מגלמת את אלזה, מפיקה אמביציוזית וכוחנית לצד אמנון וולף ודב רייזר. היא שיחקה גם בקומדיה "קוויאר ועדשים", בתפקיד פיורלה, בתם של סלווטורה (מוני מושונוב, שגם ביים) ווולריה (יבגניה דודינה). לצידה שיחקו גם אבי קושניר, סנדרה שדה ועידית טפרסון.

מאז שנת 2010 משחקת אסולין במופע "החברים של ננה" בתיאטרון תמונע, מופע מערכונים סאטירים מקוריים.

שיחקה בסרט הקולנוע "לך יום אף לך לילה", בו שיחקה בשפה הצרפתית. הופיעה בסדרות "מעורב ירושלמי", "אולי הפעם" ו"טקסי דרייבר".

בשנת 2011 השתתפה אסולין ב"נבחרת ישראל בטלוויזיה", תוכנית בידור בפריים טיים בערוץ 10, שם ביצעה חיקויים שונים, בהם של אופירה אסייג, טלי מורנו, יונית לוי, אתי לוי, אירית רחמים, אתי חזן, צופית גרנט וגלית גוטמן.

בשנת 2012 השתתפה בתוכנית "צחוק מעבודה" בכמה תפקידי אורח בהם חיקתה מספר דמויות טלוויזיוניות, בהן דלית זריהן (זוכת "היפה והחנון"), ג'ולייטה, זהבה בן, צופית גרנט, יונית לוי ועוד.

אסולין הייתה גם כנרת וניגנה בכינור בגילאים 26–29, בתזמורת הסימפונית רמת גן והשתתפה בכמה קונצרטים.

בשנת 2014 החלה אסולין לשחק בסדרה "זגורי אימפריה" בערוץ HOT3 בתפקיד מירי.

משנת 2017 ועד 2018 דיבבה את כל התפקידים הנשיים במדינת הגמדים, תוכנית סאטירה ששודרה בכאן 11.

אסולין עברה קורסי משחק מול מצלמה: בהדרכת מיכל בת-אדם, וכן בהנחיית שמי זרחין, יוסי מדמוני, רני בלייר וניר ברגמן. למדה את שיטת מייזנר למשחק בהדרכת סקוט ויליאמס, וסדנאות משחק בהדרכת מרצ'לו מגני ואיוואנה צ'אבק.

במאי 2018 החלה לשחק בסדרה של הוט 3 "שלטון הצללים" לצד אביב אלוש, חן אמסלם ועוד, בתפקיד אורלי אמסלם, חברת כנסת מתנחלת דוברת רוסית. בשנת 2020 החלה לשחק בסדרת הילדים "אבא מטפלת" לצד יובל סמו, רבקה מיכאלי וגיה באר גורביץ', בתפקיד חמוטל.

בסדרה עלומים שיחקה בשתי סצינות, תפקיד של חוקרת פרטית חרדית מבית שמש.

בשנת 2021 שיחקה בסדרה "ישמח חתני".

משנת 2022 משחקת את חלי בהצגה ״עד לבית״ בתיאטרון רמלה

חיים אישיים
-----------

ב-2013 נישאה לערן לאור, במאי ומורה לתיאטרון. ב-2015 ילדה את בנם הראשון. מתגוררת בתל אביב-יפו.

תפקידים
-------

### קולנוע

| סרט | במאי | תפקיד | שנה |
| --- | --- | --- | --- |
| שרוכים | יעקב גולדווסר | ריטה, ידידת המשפחה | 2018 |
| הדרך לאן | מיכל בת-אדם |  | 2017 |
| ישמח חתני | אמיל בן שמעון, שלומית נחמה | יפה | 2016 |
| לך יום אף לך לילה | אייל ציון | נטלי (תפקיד בשפה הצרפתית) | 2010 |
| חיבוק לג'וק (סרט קצר) | טל אלמוג, טל סומך | ריקי | 2010 |

### טלוויזיה

| תוכנית/סדרה | סוגה | ערוץ | במאי | תפקיד | שנה |
| --- | --- | --- | --- | --- | --- |
| אבא מטפלת | קומדיה | ניקלודיאון | יוגב יפת | חמוטל | 2020-2023 |
| ישמח חתני | דרמה קומית | קשת 12 | אריאל בנבג'י | יפה | 2021 |
| שלטון הצללים | דרמה פוליטית | הוט 3 | אוהד פרח | אורלי אמסלם | 2018 |
| מדינת הגמדים | תוכנית סאטירה | כאן 11 |  | מדובבת | 2017–2018 |
| פלאשבק | דרמת נוער | ערוץ הילדים | אמיל בן שמעון | שרון – מחנכת כיתה י' | 2016–2017 |
| הידעת? | תוכנית רשת | הטלוויזיה החינוכית הישראלית |  | מגוון דמויות | 2014 |
| זגורי אימפריה | דרמה קומית | HOT3 | מאור זגורי | מירי זגורי | 2014–2015 |
| הקלמרים | תוכנית קומית | ניקלודיאון לHOT | יוני גרא | חיה כתריאל | 2014 |
| צחוק מעבודה | תוכנית בידור | ערוץ 2, רשת | בני כרמלי, רני סער | חיקויים קומיים | 2012 |
| נבחרת ישראל בטלוויזיה | תוכנית בידור | ערוץ 10 | ארז אבירם (עורך ראשי) | חיקויים ודמויות קומיות | 2011 |
| טקסי דרייבר | דרמה יומית | ערוץ 2 וyes | איתן ענר | אושרת, אחות של אלישע | 2010 |
| מעורב ירושלמי | דרמה | ערוץ 2 | ינקול גולדווסר | תפקיד אורח | 2009 |
| אולי הפעם | דרמה יומית | Yes הטלוויזיה בלוויין | עופר ויצמן | תפקיד אורח | 2008 |

### תיאטרון

| הצגה | תיאטרון/חברת הפקות | מחזאי | במאי | תפקיד | הצגת בכורה | מידע נוסף |
| --- | --- | --- | --- | --- | --- | --- |
| אול יו ניד איז רב | התיאטרון העברי | גדי צדקה וארז שלם על פי דניאל גולדפרב | גדי צדקה | טלי | 2016 |  |
| המוגבלים | בית ליסין | גור קורן | גלעד קמחי | ורה |  | מחליפה של ענת מגן-שבו בחופשת הלידה |
| אם הבית | הבימה | הלל מיטלפונקט | אלון אופיר | אתי | 30 בינואר 2013 |  |
| קוויאר ועדשים | הבימה | ג'וליו סקארניצ'י ורנלדו טאראבוזי | מוני מושונוב | פיורלה, בתו של סלווטורה | 8 בנובמבר 2011 |  |
| מונוגמיה | הבימה | סטלה פילי | רמי הויברגר | אלזה | 2 באפריל 2011 |  |
| כתם לידה | הבימה | רובי פורת-שובל | משה קפטן | שרה גיטל, בתה של בתיה, הכלה | 25 בפברואר 2010 |  |
| החברים של ננה | תיאטרון תמונע |  | ירון אדלשטיין | ננה ומגוון תפקידים | 2010 | מועמדות לפרס האנסמבל בטקס פרסי הפרינג' |
| מישהו ימות בסוף | הבימה | מאור זגורי | מאור זגורי | ירדנה | 31 בדצמבר 2009 |  |
| הזוג המוזר | הבימה | ניל סיימון | משה נאור | אנדריאנה | 27 בנובמבר 2008 |  |
| דיבוקים | הבימה, בשיתוף פסטיבל ישראל | מור פרנק | מור פרנק | במגוון תפקידים | יוני 2008 |  |
| נודניק | הבימה | פרנסיס וובר | משה נאור | לואיז, אשתו של פרנסוא פיני (נודניק) | 2008 |  |
| ערב מחווה לאפרים קישון | הבימה | אפרים קישון | שושיק שני | במגוון תפקידים | 2007 |  |
| אלוורה | תיאטרון תמונע | עידו בורנשטיין ושלמה פלסנר | שלמה פלסנר | מלצרית צעירה | 2007 |  |
| חתונה מושלמת | הבימה | רובין הודון | מוני מושונוב | ג'ולי | 2006 | ההצגה הייתה מועמדת לקומדיית השנה 2007 בטקס פרסי התיאטרון |
| איזבלה | תיאטרון באר שבע | יעל רונן | יעל רונן | איזבלה | 2005 | ההצגה הייתה מועמדת לקומדיית השנה 2005 בטקס פרסי התיאטרון |
| חורף בקלנדיה | התיאטרון הערבי-עברי | ליה נירגד | נולה צ'לטון | נידאל | 2005 |  |
| המדריך לחיים הטובים | תיאטראות הבימה ובאר שבע | יעל רונן | יעל רונן | רוית שטיגליץ | 2004 |  |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **יפית אסולין** |

* יפית אסולין, ברשת החברתית פייסבוק
* יפית אסולין, ברשת החברתית אינסטגרם
* יפית אסולין, במיזם "אישים" לתיעוד היצירה הישראלית
* יפית אסולין, במסד הנתונים הקולנועיים IMDb (באנגלית)
* יפית אסולין, באתר "אידיבי", מאגר הידע העברי לקולנוע ישראלי ועולמי
* יפית אסולין, באתר ספר הקולנוע הישראלי
* יפית אסולין, בארכיון הבימה
* ערן בר-און, הישראלית החדשה: יפית אסולין מ"נבחרת ישראל", באתר ynet‏, 14 ביוני 2011
* איריס אברמוביץ', איך לחקות מפורסמים? אני, יפית אסולין, באתר פנאי פלוס, 19 באוגוסט 2011
* מגזין TheMarker, נשים משפיעות בוחרות בדור הבא, באתר TheMarker‏, 8 במרץ 2012
* דניאל שירין, עכבר העיר אונליין, יפית אסולין: "זגורי אימפריה נלחמת בסטריאוטיפ על המשפחה המרוקאית", באתר הארץ, 27 במאי 2014
* עמית הרשקוביץ, ‏"אני כוסית על-חלל", באתר ‏מאקו‏‏, ‏7 באפריל 2015‏

הערות שוליים
------------

1. ↑  תמר פרלשטיין, החיים אחרי זגורי: השנה הטובה של יפית אסולין, באתר nrg‏, 3 בדצמבר 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007580974305171
* VIAF: 155147869693674981626
* WorldCat: viaf-155147869693674981626

 |